IZVEDBENI SKLEP KOMISIJE (EU) 2019/1733

z dne 15. oktobra 2019

o oceni v skladu z Uredbo (EU) 2018/1139 Evropskega parlamenta in Sveta v zvezi z začasno izjemo od nekaterih določb Uredbe Komisije (EU) št. 1178/2011, ki jo je odobrilo Združeno kraljestvo

(notificirano pod dokumentarno številko C(2019) 7401)

(Besedilo v angleškem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 71(2) Uredbe,

ob upoštevanju naslednjega:

(1) Združeno kraljestvo je 19. oktobra 2018 obvestilo Komisijo, Agencijo Evropske unije za varnost v letalstvu (v nadaljnjem besedilu: Agencija) in druge države članice, da je vsem kandidatom za pilotsko licenco iz točke MED.B.001(d)(1)(i) Priloge IV (del MED) k Uredbi Komisije (EU) št. 1178/2011 (2) odobrilo izjemo.

(2) Izjema, ki jo je odobrilo Združeno kraljestvo, razširja uporabo točke MED.B.001(d)(1)(i) Uredbe (EU) št. 1178/2011 na vse kandidate za prvo izdajo licence poklicnega pilota (v nadaljnjem besedilu: CPL), licence pilota v veččlanski posadki (v nadaljnjem besedilu: MPL) in licence prometnega pilota (v nadaljnjem besedilu: ATPL).

(3) V skladu s točko MED.B.001(d)(1)(i) se lahko samo imetnikom CPL, MPL in ATPL, ki ne izpolnjujejo v celoti zahtev za izdajo zdravniškega spričevala razreda 1, odobri omejitev pri sestavi veččlanske letalske posadke (v nadaljnjem besedilu: OML), ki „velja samo za letenje kot usposobljen kopilot ali z usposobljenim kopilotom“.

(4) Združeno kraljestvo pojasnjuje, da je izjema potrebna iz treh razlogov. Prvič: po mnenju Združenega kraljestva je sedanje besedilo točke MED.B.001(d)(1)(i) Uredbe (EU) št. 1178/2011 v nasprotju z zakonom Združenega kraljestva o enakosti iz leta 2010, v skladu s katerim je treba izvesti razumne prilagoditve, da invalidi niso v slabšem položaju v primerjavi z neinvalidi. Drugič: Združeno kraljestvo se sklicuje na nujne operativne potrebe zaradi pomanjkanja usposobljenih letalskih posadk v Združenem kraljestvu in pojasnjuje, da bi izjema Združenemu kraljestvu pomagala pri reševanju tega sistemskega izziva. Tretjič: Združeno kraljestvo meni, da obstaja neupravičena neskladnost med navedeno točko MED.B.001(d)(1)(i) in točko MED.A.030 Uredbe (EU) št. 1178/2011, saj se slednja nanaša tako na kandidate kot na imetnike licence poklicnega pilota. Navsezadnje je Združeno kraljestvo predložilo opis različnih ukrepov za zmanjšanje tveganja, ki naj bi se uporabljali ob navedeni izjemi.

(5) Agencija je po oceni 15. julija 2019 izdala negativno priporočilo o izjemi.

(6) Komisija se strinja s priporočilom Agencije.

(7) V skladu s členom 71(1) Uredbe (EU) 2018/1139 lahko država članica odobri izjemo le, če se odobri za vse fizične ali pravne osebe, za katere se uporablja ta uredba, „v primeru nujnih nepredvidenih okoliščin, ki vplivajo na navedene osebe, ali nujnih operativnih potreb navedenih oseb,“ kadar so izpolnjeni vsi pogoji iz točk (a) do (d) navedenega člena.

(8) Komisija meni, da izjeme ne upravičujejo niti nujne nepredvidene okoliščine, ki vplivajo na kandidate za CPL, MPL ali ATPL, niti nujne operativne potrebe navedenih oseb.

(9) Komisija glede „nujnih nepredvidenih okoliščin“ ali „nujnih operativnih potreb“ ugotavlja, da kandidat za CPL, MPL ali ATPL s specifičnim zdravstvenim stanjem sploh ne opravlja operacij zrakoplovov na podlagi CPL, MPL ali ATPL. Tak kandidat je namreč le pripravljen za začetek opravljanja poklica v letalstvu, zato ni mogoče dokazati „ nujnih nepredvidenih okoliščin, ki vplivajo na navedene osebe,“ ali „nujnih operativnih potreb navedenih oseb“. Utemeljitve, ki se nanašajo na domnevno neenakost kandidatov, ne spremenijo te ugotovitve, saj v zdravstvenih stanjih navedenih oseb ni ničesar „nujnega“ in „nepredvidljivega“.

(10) Poleg tega Komisija ugotavlja, da je odobrena izjema splošna in se uporablja za „vse kandidate za prvo izdajo zdravniškega spričevala razreda 1, za katerega je potrebna OML“. Cilj izjeme je torej splošna sprememba prava Unije in uvedba možnosti, da za OML zaprosi nova kategorija kandidatov, ne da bi se upoštevale posebne operativne potrebe navedenih oseb. Izjema dejansko obravnava gospodarski problem morebitnega pomanjkanja pilotov pri letalskih prevoznikih in ne nujne operativne potrebe navedenih oseb.

(11) Čeprav Komisija priznava, da je problem pomanjkanja pilotov lahko sistemske narave za nekatere države članice, taka utemeljitev ne spada med utemeljitve, ki so dovoljene v skladu s členom 71(1) Uredbe (EU) 2018/1139.

(12) Poleg tega Komisija meni, da izjema ne izpolnjuje pogoja iz točke (b) člena 71(1) Uredbe (EU) 2018/1139, ker ne izpolnjuje zahtev za varnost in ni v skladu z veljavnimi bistvenimi zahtevami iz Uredbe (EU) 2018/1139 in ustreznega izvedbenega akta, tj. Uredbe (EU) št. 1178/2011.

(13) Točka MED.B.001(d)(1)(i) Uredbe (EU) št. 1178/2011 temelji na preudarku, da je treba od nekaterih zdravstvenih zahtev izvzeti samo izkušene pilote (tj. imetniki CPL, MPL in ATPL), saj izkušnje pilotu pomagajo, da se bolje odzove na dejavnike stresa, ki jih povzroča njegovo zdravstveno stanje. Taki izkušeni piloti so prav tako dobro seznanjeni z načrtovanjem letov in lahko zato sprejmejo ustrezne varnostne ukrepe takoj, ko opazijo prve simptome svojega zdravstvenega stanja. Taki izkušeni piloti lahko letijo samo kot usposobljeni kopilot ali z usposobljenim kopilotom.

(14) Glede na trenutno raven medicinskega znanja ni mogoče zagotoviti zadostne stopnje varnosti, kadar se neizkušen pilot spopada s svojim zdravstvenim stanjem ob stresnem ali nepričakovanem izzivu med letom. Čeprav napredek na področju medicinskega znanja lahko omogoči odpravo omejitev pri nekaterih od teh zdravstvenih stanj, bi bilo treba take odločitve sprejeti le ob ustreznem upoštevanju varnostnih vidikov za vsako kategorijo zdravstvenih stanj in ob posvetovanju z zdravstvenimi strokovnjaki ter ne na osnovi posamezne in splošne izjeme, pri katerih tovrstni preudarki niso bili upoštevani. Ukrepi za zmanjšanje tveganja, ki jih je predlagalo Združeno kraljestvo, ne spremenijo te ugotovitve. Združeno kraljestvo poleg redne ocene tveganja, opravljene pri vseh zdravniških pregledih letalskega osebja, ni predlagalo nobenih varnostnih ukrepov za zmanjšanje tveganja.

(15) Posledično izvajanje izjeme negativno vpliva na stopnjo varnosti in izjema ne ustreza splošnim varnostnim ciljem Uredbe (EU) 2018/1139.

(16) Združeno kraljestvo je 29. marca 2017 na podlagi člena 50 Pogodbe o Evropski uniji (PEU) predložilo uradno obvestilo o svoji nameri, da izstopi iz Unije. V skladu s členom 50(3) PEU se Pogodbi za državo, ki izstopa, prenehata uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet v dogovoru z zadevno državo članico soglasno sklene, da se to obdobje podaljša. Obdobje je bilo podaljšano dvakrat, in sicer nazadnje s Sklepom Evropskega sveta (EU) 2019/584 (3), s katerim je bilo to obdobje podaljšano do 31. oktobra 2019.

(17) Svet je 11. januarja 2019 s Sklepom (EU) 2019/274 (4) odobril podpis sporazuma o izstopu, o katerem so se pogajalci dogovorili 14. novembra 2018. Unija je potrdila, da je pripravljena hitro preiti na podpis in sklenitev, če bo sporazum o izstopu odobren s strani parlamenta Združenega kraljestva. Četrti del sporazuma o izstopu (5) določa prehodno obdobje, ki se začne z datumom začetka veljavnosti sporazuma, v katerem se bo za Združeno kraljestvo in v njem še naprej uporabljalo pravo Unije, kot je določeno v sporazumu o izstopu.

(18) V vsakem primeru se ta sklep uporablja le, dokler se za Združeno kraljestvo in v njem uporablja pravo Unije –

SPREJELA NASLEDNJI SKLEP:

Člen 1 Izjema od zahtev iz točke MED.B.001(d)(1)(i) Priloge IV (del MED) k Uredbi (EU) št. 1178/2011, ki jo je Združeno kraljestvo odobrilo ter jo 19. oktobra 2018 priglasilo Komisiji, Agenciji Evropske unije za varnost v letalstvu in drugim državam članicam ter ki dovoljuje izvzetje novih pilotov iz nekaterih zdravstvenih zahtev za letalsko osebje, ne izpolnjuje pogojev iz člena 71(1) Uredbe (EU) 2018/1139.

Člen 2 Ta sklep je naslovljen na Združeno kraljestvo Velika Britanija in Severna Irska.

V Bruslju, 15. oktobra 2019 Za Komisijo Violeta BULC Članica Komisije

(1) UL L 212, 22.8.2018, str. 1.

(2) Uredba Komisije (EU) št. 1178/2011 z dne 3. novembra 2011 o tehničnih zahtevah in upravnih postopkih za letalsko osebje v civilnem letalstvu v skladu z Uredbo (ES) št. 216/2008 Evropskega parlamenta in Sveta (UL L 311, 25.11.2011, str. 1).

(3) Sklep Evropskega sveta (EU) 2019/584, sprejet v dogovoru z Združenim kraljestvom, z dne 11. aprila 2019 o podaljšanju obdobja na podlagi člena 50(3) PEU (UL L 101, 11.4.2019, str. 1).

(4) Sklep Sveta (EU) 2019/274 z dne 11. januarja 2019 o podpisu, v imenu Evropske unije in Evropske skupnosti za atomsko energijo, Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 47 I, 19.2.2019, str. 1).

(5) Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 144 I, 25.4.2019, str. 1).